Min nuwelinge in Bok-groep vir RugbykampioenskapRuan Combrinck – nie in die Bokgroep nie? (Foto: GB Jordaan) Dit behoort nie ŉ lang kopkrap-vergadering te wees nie, tog is daar ŉ paar probleme waarmee die Springbok-afrigter Allister Coetzee en sy mede-wyses kan worstel voordat hulle die Bok-groep vir die komende Rugbykampioenskap Saterdagaand bekend maak. Coetzee het reeds vroeër vandeesweek gesê dat dit moeilik is om Springbok te word, maar nog moeiliker is om daaruit te kom. Dus sal die Bok-groep wat die toetsreeks teen die Franse in Junie met 3-0 geklop het, byna net so behou word. As ŉ mens reg tussen die lyne lees, sal daar nie plek vir Ruan Combrinck wees nie, al vertoon hy ook al hoe goed in Saterdagmiddag se Superrugby-eindstryd teen die Crusaders. Maar, daar is groot kommer oor Warren Whiteley se liesbesering wat hom uit die derde toets teen Frankryk gehou het. Daar is selfs sprake van ŉ operasie, wat kan beteken dat hy die Kampioenskap kan misloop. Die keuse behoort dan weer op Eben Etzebeth te val, wat die instaankaptein teen die Franse was, om weer die Bokke te lei. Lionel Cronjé sal na alle waarskynlikheid een van min nuwelinge wees noudat Handré Pollard en Pat Lambie nie na wense herstel het nie. Dalk word Pollard tog ná sy enkelbesering gekies en vir nog ŉ paar weke in watte toegedraai voordat hy aan die einde van Augustus losgelaat word. Daar is ook onsekerheid of Toulon die jawoord aan Frans Steyn sal gee om vir ses weke toetsrugby te speel. Moontlike Bokgroep (as Whiteley nie kan speel nie) – Agterspelers (15) Andries Coetzee, Dillan Leyds, Courtnall Skosan, Raymond Rhule, Francois Hougaard, Damian de Allende, Jesse Kriel, Jan Serfontein, Frans Steyn, Francois Venter, Elton Jantjies, Lionel Cronje, Handré Pollard (as hy fiks is), Ross Cronjé, Rudy Paige. Voorspelers (17) Jean-Luc du Preez, Siya Kolisi, Jaco Kriel, Oupa Mohoje, Eben Etzebeth (kaptein), Pieter-Steph du Toit, Franco Mostert, Lood de Jager, Beast Mtawarira, Frans Malherbe, Ruan Dreyer, Coenie Oosthuizen, Steven Kitshoff, Lizo Gqoboka, Malcolm Marx, Bongi Mbonambi, Chiliboy Ralepelle.